RAPPORT FRA KOMMISSIONEN TIL EUROPA-PARLAMENTET OG RÅDET

om udøvelse af de delegerede beføjelser, der tillægges Kommissionen i henhold til Europa-Parlamentets og Rådets forordning (EU) nr. 576/2013 om ikke-kommerciel flytning af selskabsdyr

1. Indledning og retsgrundlag

I henhold til artikel 39, stk. 2, i Europa-Parlamentets og Rådets forordning (EU) nr. 576/2013 (i det følgende benævnt "selskabsdyrsforordningen") skal Kommissionen forelægge Europa-Parlamentet og Rådet en rapport om udøvelsen af de delegerede beføjelser, der er tillagt Kommissionen ved denne forordning. Rapporten skal udarbejdes senest ni måneder inden udløbet af den femårsperiode, der gælder for delegationen af beføjelser, og som begyndte den 28. juni 2013. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

2. Udøvelse af de delegerede beføjelser

Artikel 39, stk. 2, i selskabsdyrsforordningen finder anvendelse på beføjelsen til at vedtage delegerede retsakter, der er tillagt Kommissionen i henhold til nævnte forordnings artikel 5, stk. 5, artikel 17, stk. 2, andet afsnit, artikel 19, stk. 1, første afsnit, og artikel 38.

Mere specifikt er der tale om:

a) Ved artikel 5, stk. 5, i selskabsdyrsforordningen tillægges Kommissionen beføjelser til at fastsætte bestemmelser om det maksimale antal selskabsdyr af de i del B i bilag I opførte arter, der må ledsage ejeren eller en bemyndiget person under en enkelt ikke-kommerciel flytning for at undgå, at kommerciel flytning af selskabsdyr af disse arter finder sted svigagtigt under foregivende af, at der er tale om ikke-kommercielle flytning. I denne forbindelse er det nødvendigt at indhøste flere erfaringer om den praktiske anvendelse af de nye regler, inden man går i gang med udarbejdelsen af en delegeret retsakt om antallet af selskabsdyr af de arter, der er opført i del B.

b) Ved selskabsdyrsforordningens artikel 17, stk. 2, andet afsnit, tillægges Kommissionen beføjelser til, under hensyntagen til eventuelle relevante nationale krav, at fastsætte artsspecifikke krav til mærkning eller beskrivelse af selskabsdyr af de arter, der er opført i del B i bilag I. Selv om det på nuværende tidspunkt ikke anses for nødvendigt at fastsætte sådanne krav i en delegeret retsakt, er Kommissionen parat til at udarbejde en delegeret retsakt om mærkning eller beskrivelse af selskabsdyr af de arter, der er opført i del B, i overensstemmelse med denne bestemmelse, hvis den videnskabelige eller tekniske udvikling eller de indhøstede erfaringer om anvendelsen af selskabsdyrsforordningen i praksis kræver det.

c) Ved selskabsforordningens artikel 19, stk. 1, tillægges Kommissionen beføjelser til at træffe forebyggende sundhedsmæssige foranstaltninger mod andre sygdomme eller infektioner end rabies, der kan spredes i forbindelse med flytning af selskabsdyr. Kommissionen har på grundlag af denne beføjelse udarbejdet et udkast til Kommissionens delegerede forordning om supplerende regler til Europa-Parlamentets og Rådets forordning (EU) nr. 576/2013 for så vidt angår forebyggende sundhedsmæssige foranstaltninger mod Echinococcus multilocularis -infektioner hos hunde og om ophævelse af delegeret forordning (EU) nr. 1152/2011. I forbindelse med udkastets vedtagelse af Kommissionen og meddelelse herom til Europa-Parlamentet og Rådet i overensstemmelse med artikel 39, stk. 4, i selskabsdyrsforordningen har forslaget været åbent for feedback fra 8. september til 6. oktober 2017 på Kommissionens websted under offentlige høringer.

d) Ved artikel 38 i selskabsdyrsforordningen tillægges Kommissionen beføjelser til at ændre bilag II-IV til nævnte forordning og dermed fastlægge yderligere detaljer om de forskellige tekniske aspekter, som bilagene omfatter, for at tage hensyn til tekniske fremskridt, den videnskabelige udvikling og beskyttelsen af folkesundheden og sundheden for selskabsdyr. Da forordningen kun har været anvendt siden 29. december 2014, er det nødvendigt at indhøste flere erfaringer om den praktiske anvendelse af de nye regler, inden der træffes beslutning om en hensigtsmæssig anvendelse af disse delegerede beføjelser.

3. Konklusion

Selskabsdyrsforordningen har kun fundet anvendelse i lidt over to et halvt år.

Kommissionen har indtil nu udarbejdet og iværksat en offentlig høring om et udkast til delegeret retsakt om forebyggende sundhedsmæssige foranstaltninger mod Echinococcus multilocularis -infektion hos hunde på grundlag af de beføjelser, der er tillagt Kommissionen ved forordningens artikel 19, stk. 1, første afsnit.

Kommissionen har for øjeblikket ingen planer om at udarbejde en delegeret retsakt baseret på de delegerede beføjelser, der er omhandlet i selskabsdyrsforordningens artikel 5, stk. 5, artikel 17, stk. 2, andet afsnit, eller artikel 38.

Kommissionen er af den opfattelse, at de delegerede beføjelser, den er tillagt i selskabsdyrsforordningen, fortsat bør gælde på grund af behovet for at indhøste flere erfaringer om den praktiske anvendelse af forordningen, så den kan reagere på nye sundhedstrusler i forbindelse med flytning af selskabsdyr og foretage tilpasninger til den tekniske og videnskabelige udvikling.